’n Ruk terug het ek vertel hoe enige Vodacom gebruiker vanaf sy of haar selfoon ’n epos kan stuur (lees hierdie vorige berig vir besonderhede). Soortgelyke funksionaliteit is ook vir MTN selfoon gebruikers in Suid-Afrika beskikbaar. Dit wil egter voorkom of mens slegs die SMS metode kan gebruik en dat daar nie ’n MMS ekwivalent op die MTN netwerk beskikbaar is nie (in teenstelling met Vodacom se MMS diens wat mens ook in staat stel om foto’s by die epos in te sluit). Nietemin bied MTN darem die basiese SMS2Email diens waarmee jy ’n SMS kan intik en dit dan na iemand se epos adres kan stuur. Hier volg hoe jy dit kan doen...
Vandag breek ’n nuwe hoofstuk vir Tiaan.com aan met die vrystelling van ’n opgegradeerde webwerf en ’n hernude begin vir 2009. Die veranderinge is meestal tegnies van aard en sluit argitekturale herstrukturering in om toekomstige opdaterings makliker te maak, maar die noemenswaardige sigbare veranderinge is soos volg.
Het jy geweet, as jy ’n Vodacom selfoon gebruiker in Suid-Afrika is kan jy ook ’n epos na iemand vanaf jou foon stuur? Hierdie is veral handig vir persone wat nie maklik toegang tot die Internet het nie maar tog met familie of vriende wat epos kan ontvang wil kommunikeer. Daar is twee maniere wat ek hier bespreek om ’n epos vanaf jou Vodacom selfoon te stuur, naamlik deur van die SMS of MMS metodes gebruik te maak. Selfs ouer fone sal die SMS metode kan gebruik, maar as jy ’n nuwer sellulêre telefoon het wat ook MMS boodskappe kan stuur sal jy selfs foto’s saam met jou teks boodskap na iemand kan epos.
Dit mag dalk al ou nuus vir sommiges wees, maar ek het nou gelukkig toestemming1 van die Beeld koerant gekry om hierdie berig (ook verkrygbaar deur die Media24 Argief) op my webwerf te mag gebruik. Ja, dis reg, in die Beeld koerant van Woensdag 17 Augustus 2005, op die voorblad van die “Snuffelgids: Beroepe” bylaag, het Heléne Cilliers 'n berig geskryf wat handel oor my Afrikaanse speltoetser op die Internet. Vir diegene wat die artikel nog nie onder oë gehad het nie, lees dit gerus hieronder (of in die oorspronklike formaat deur op die kleinskets van die skansie weergawe te kliek).
Uiteindelik is ek klaar met hierdie speltoetser sodat dit op my webwerf beskikbaar gestel kan word. Hierdie was die eerste klein projekkie wat ek gedefinieer het om my persoonlike webwerf te begin en ek dink dit het op die ou einde lekker uitgewerk. Vir 'n wyle sal hierdie basies die enigste funksionaliteit wees wat publiek op hierdie werf beskikbaar sal wees, maar daar is heelwat ander idees wat mettertyd behoort te materialiseer soos wat hierdie webwerf groei (as ek tyd daarvoor kan maak).
Die groot dryf agter hierdie strewe was om 'n aanlyn speltoetser vir Afrikaans daar te stel. Alhoewel speltoetsers vir Engels geredelik beskikbaar is in teks redigering sagteware kan 'n mens nie dieselfde vir Afrikaans sê nie (wat ook 'n probleem is vir meeste ander tale wat op hierdie planeet gebruik word). En so is die Afrikaanse speltoetser gebore, en as 'n ekstra pasella het die Engelse speltoetser ook sommer met min addisionele moeite bygekom.